CELEX: 32021D0361
Language: el
Date: 2021-02-22 00:00:00
Title: Εκτελεστική απόφαση (ΕΕ) 2021/361 της Επιτροπής της 22ας Φεβρουαρίου 2021 όσον αφορά τη θέσπιση έκτακτων μέτρων για τις μετακινήσεις μεταξύ κρατών μελών και την είσοδο στην Ένωση φορτίων σαλαμανδρών σε σχέση με τη λοίμωξη από Batrachochytrium salamandrivorans [κοινοποιηθείσα υπό τον αριθμό C(2021) 1018] (Κείμενο που παρουσιάζει ενδιαφέρον για τον ΕΟΧ)

26.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 69/12
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/361 ΤΗΣ ΕΠΙΤΡΟΠΗΣ
         της 22ας Φεβρουαρίου 2021
         όσον αφορά τη θέσπιση έκτακτων μέτρων για τις μετακινήσεις μεταξύ κρατών μελών και την είσοδο στην Ένωση φορτίων σαλαμανδρών σε σχέση με τη λοίμωξη από Batrachochytrium salamandrivorans
         
         
            
               [κοινοποιηθείσα υπό τον αριθμό C(2021) 1018]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως την εισαγωγική φράση και το στοιχείο α) του άρθρου 259 παράγραφος 1 και το άρθρο 261 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο Batrachochytrium salamandrivorans (Bsal) είναι παθογόνος μύκητας της σαλαμάνδρας που προσβάλλει δεσποζόμενους και άγριους πληθυσμούς σαλαμάνδρας και μπορεί να προκαλέσει σημαντική νοσηρότητα και θνησιμότητα στους εν λόγω πληθυσμούς. Ο Bsal είναι θανατηφόρος για ορισμένα είδη σαλαμάνδρας· άλλα είδη είναι πλήρως ή εν μέρει ανθεκτικά σε αυτόν, αλλά μπορούν να φέρουν τον Bsal στο δέρμα τους και να λειτουργούν ως δεξαμενή και πηγή λοίμωξης για άλλα είδη σαλαμάνδρας ή μόλυνσης για το περιβάλλον τους.
                  
               
                     (2)
                  
                  
                     Λοίμωξη από Bsal έχει σημειωθεί στο Βέλγιο, τη Γερμανία, τις Κάτω Χώρες, το Ηνωμένο Βασίλειο και την Ισπανία, τόσο σε δεσποζόμενους όσο και σε άγριους πληθυσμούς σαλαμάνδρας, σύμφωνα με τα στοιχεία που συλλέχθηκαν τόσο στο πλαίσιο του ευρωπαϊκού έργου «Μετριασμός μιας νέας λοιμώδους νόσου στις σαλαμάνδρες για την αντιμετώπιση της απώλειας της ευρωπαϊκής βιοποικιλότητας» (2) όσο και έπειτα από αυτό. Ο Bsal θεωρείται ότι κατάγεται από την Ανατολική Ασία και ότι είναι ευρέως διαδεδομένος εκεί, καθώς είναι ενδημικός τουλάχιστον στην Ιαπωνία, την Ταϊλάνδη και το Βιετνάμ. Ταυτόχρονα, υπάρχει έλλειψη πληροφοριών σχετικά με την κατανομή του σε άλλα μέρη της Ένωσης και παγκοσμίως. Το εμπόριο μολυσμένων σαλαμανδρών ή σαλαμανδρών-φορέων συμβάλλει στην εξάπλωση του Bsal και η νόσος συνιστά σημαντικό κίνδυνο για τη βιοποικιλότητα στις περιοχές που αποικίζει.
                  
               
                     (3)
                  
                  
                     Η εκτελεστική απόφαση (ΕΕ) 2018/320 της Επιτροπής (3), όπως τροποποιήθηκε με την εκτελεστική απόφαση (ΕΕ) 2019/1998 της Επιτροπής (4), καθορίζει τα μέτρα προστασίας της υγείας των ζώων για το ενδοενωσιακό εμπόριο φορτίων σαλαμανδρών και την εισαγωγή των εν λόγω φορτίων στην Ένωση. Η εκτελεστική απόφαση (ΕΕ) 2018/320 εκδόθηκε με βάση την επιστημονική γνώμη της Ευρωπαϊκής Αρχής για την Ασφάλεια των Τροφίμων, της 25ης Οκτωβρίου 2017 (στο εξής: γνώμη της EFSA) (5), και την επιστημονική και τεχνική βοήθεια της Ευρωπαϊκής Αρχής για την Ασφάλεια των Τροφίμων, της 21ης Φεβρουαρίου 2017 (6) (στο εξής: επιστημονική και τεχνική βοήθεια της EFSA). Η απόφαση αυτή ισχύει έως τις 20 Απριλίου 2021.
                  
               
                     (4)
                  
                  
                     Η γνώμη της EFSA και η τεχνική βοήθεια της EFSA, καθώς και πιο πρόσφατες επιστημονικές δημοσιεύσεις (7), έχουν επίσης επισημάνει πολλά κενά και αβεβαιότητες στην κατάσταση των γνώσεων όσον αφορά πολλές πτυχές της φύσης του Bsal. Τα διεθνή εμπορικά πρότυπα του Παγκόσμιου Οργανισμού για την Υγεία των Ζώων (OIE) δεν έχουν ακόμη αναπτυχθεί πλήρως όσον αφορά τις μεθόδους διάγνωσης για τον Bsal και δεν έχουν αναθεωρηθεί όσον αφορά τις συστάσεις για το διεθνές εμπόριο σαλαμανδρών.
                  
               
                     (5)
                  
                  
                     Ο Bsal περιλαμβάνεται στο παράρτημα II του κανονισμού (ΕΕ) 2016/429 και, ως εκ τούτου, εμπίπτει στον ορισμό της καταγεγραμμένης νόσου για τους σκοπούς του κανονισμού (ΕΕ) 2016/429. Ο Bsal εμπίπτει επίσης στον ορισμό της νόσου κατηγορίας Δ, όπως διατυπώνεται στον εκτελεστικό κανονισμό (ΕΕ) 2018/1882 της Επιτροπής (8) για τα ζώα της τάξης Caudata, η οποία περιλαμβάνει τις σαλαμάνδρες. Ωστόσο, οι ενωσιακοί κανόνες σχετικά με τις μετακινήσεις εντός της Ένωσης και την είσοδο στην Ένωση φορτίων χερσαίων ζώων και υδρόβιων ζώων οι οποίοι καθορίζονται σε κατ’ εξουσιοδότηση και εκτελεστικές πράξεις της Επιτροπής που εκδίδονται σύμφωνα με τον κανονισμό (ΕΕ) 2016/429 δεν εφαρμόζονται στην Caudata, δεδομένου ότι η Caudata εμπίπτει στον ορισμό των «άλλων ζώων» στον εν λόγω κανονισμό. Δεδομένης της τρέχουσας έλλειψης γνώσεων όσον αφορά πολλές πτυχές της φύσης του Bsal, καθώς και της απουσίας κατάλληλων διεθνών κατευθυντήριων γραμμών και συστάσεων όσον αφορά το εμπόριο των εν λόγω ζώων, δεν έχουν ακόμη εκδοθεί κατ’ εξουσιοδότηση και εκτελεστικές πράξεις της Επιτροπής για την Caudata, ενώ έχουν εκδοθεί αντίστοιχες πράξεις για τα χερσαία και τα υδρόβια ζώα.
                  
               
                     (6)
                  
                  
                     Η Επιτροπή επανεξέτασε την κατάσταση της υγείας των ζώων όσον αφορά τον Bsal στην Ένωση και τα μέτρα προστασίας της υγείας των ζώων που προβλέπονται στην εκτελεστική απόφαση (ΕΕ) 2018/320, σε συνεργασία με τις αρμόδιες αρχές των κρατών μελών. Δεδομένου ότι τα μέτρα που προβλέπονται στην εκτελεστική απόφαση (ΕΕ) 2018/320 κρίθηκαν κατάλληλα, τα κράτη μέλη δεν έχουν λάβει πρόσθετα εμπορικά μέτρα για την καταπολέμηση του Bsal. Αν και οι εστίες Bsal φαίνεται ότι επί του παρόντος περιορίζονται σε ορισμένες περιφέρειες ορισμένων κρατών μελών, η περαιτέρω εξάπλωση του Bsal από το ενδοενωσιακό εμπόριο συνιστά σημαντικό κίνδυνο.
                  
               
                     (7)
                  
                  
                     Ως εκ τούτου, είναι σκόπιμο να ληφθούν μέτρα έκτακτης ανάγκης σε επίπεδο Ένωσης για την πρόληψη της εξάπλωσης του Bsal και την αποφυγή αδικαιολόγητων διαταραχών στο εμπόριο σαλαμανδρών. Λαμβανομένης υπόψη της αποτελεσματικότητας των μέτρων που προβλέπονται στην εκτελεστική απόφαση (ΕΕ) 2018/320, είναι σκόπιμο να θεσπιστούν παρόμοια μέτρα για τις μετακινήσεις εντός της Ένωσης και για την είσοδο φορτίων σαλαμανδρών στην Ένωση από την 21η Απριλίου 2021, για περιορισμένο χρονικό διάστημα, εν αναμονή της θέσπισης πιο μόνιμων μέτρων για την υγεία των ζώων, όπως συμβαίνει με τις νόσους που προσβάλλουν χερσαία και υδρόβια ζώα.
                  
               
                     (8)
                  
                  
                     Ο Bsal μπορεί να μεταδοθεί μεταξύ ειδών σαλαμάνδρας που είναι ιθαγενή σε διαφορετικές περιοχές και η διασταυρούμενη μόλυνση μπορεί να πραγματοποιηθεί σε διάφορες εγκαταστάσεις τις οποίες διαχειρίζονται υπεύθυνοι επιχειρήσεων που διατηρούν και ανταλλάσσουν σαλαμάνδρες. Αυτό αυξάνει τον κίνδυνο μετάδοσης του Bsal από σαλαμάνδρες που διακινούνται στο εμπόριο, ανεξάρτητα από το υγειονομικό καθεστώς του τόπου καταγωγής τους και την υγειονομική τους κατάσταση στη φύση. Ως εκ τούτου, τα φορτία σαλαμανδρών που προορίζονται για μετακινήσεις μεταξύ κρατών μελών ή για είσοδο στην Ένωση θα πρέπει να υπόκεινται σε μέτρα μετριασμού του εν λόγω κινδύνου. Ωστόσο, τα μέτρα αυτά δεν θα πρέπει να εφαρμόζονται στις μη εμπορικού χαρακτήρα μετακινήσεις σαλαμανδρών ως ζώων συντροφιάς, δεδομένου ότι οι εν λόγω μη εμπορικού χαρακτήρα μετακινήσεις καλύπτονται από τους κανόνες που ορίζονται στον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου (9). Οι εν λόγω μη εμπορικού χαρακτήρα μετακινήσεις αφορούν και περιορίζονται στα ζώα που τελούν υπό τη φροντίδα και συνοδεύουν τους ιδιοκτήτες τους ή εξουσιοδοτημένα πρόσωπα και δεν συνεπάγονται μεταβίβαση της κυριότητας. Ως εκ τούτου, οι μη εμπορικού χαρακτήρα μετακινήσεις σαλαμανδρών ως ζώων συντροφιάς αντιπροσωπεύουν αμελητέο κίνδυνο εξάπλωσης του Bsal είτε σε σαλαμάνδρες που διακινούνται στο εμπόριο είτε σε σαλαμάνδρες που ζουν σε άγρια κατάσταση.
                  
               
                     (9)
                  
                  
                     Σαλαμάνδρες που ανταλλάσσονται μόνο μεταξύ εγκαταστάσεων υπό περιορισμό εγκεκριμένων από την αρμόδια αρχή σύμφωνα με τον κανονισμό (ΕΕ) 2016/429 δεν θα πρέπει να υποβάλλονται σε καραντίνα ή σε δοκιμές, καθώς τα μέτρα βιοπροφύλαξης που εφαρμόζονται στις εν λόγω εγκαταστάσεις υπό περιορισμό είναι κατάλληλα για τον μετριασμό του κινδύνου εξάπλωσης του Bsal.
                  
               
                     (10)
                  
                  
                     Φορτία σαλαμανδρών που έχουν εισέλθει στην Ένωση και έχουν ήδη υποβληθεί σε καραντίνα με δοκιμές με αρνητικά αποτελέσματα, ή που έχουν υποβληθεί σε ικανοποιητική θεραπεία στην Ένωση σε κατάλληλη εγκατάσταση μετά την είσοδό τους στην Ένωση, δεν θα πρέπει να υποβάλλονται σε επανάληψη της καραντίνας ή των δοκιμών, εάν πρόκειται να μετακινηθούν σε άλλο κράτος μέλος, υπό την προϋπόθεση ότι παρέμειναν απομονωμένες από σαλαμάνδρες διαφορετικού υγειονομικού καθεστώτος.
                  
               
                     (11)
                  
                  
                     Υπάρχει έλλειψη πληροφοριών σχετικά με τις τεχνικές ικανότητες των κτηνιατρικών υπηρεσιών και εργαστηρίων ανά τον κόσμο για τη διενέργεια δοκιμών για Bsal, ενώ διάφοροι φορείς στην Ευρωπαϊκή Ένωση βρίσκονται στην πρώτη γραμμή της προόδου όσον αφορά τη διάγνωση και τη θεραπεία του Bsal. Ως εκ τούτου, είναι σκόπιμο τα φορτία σαλαμανδρών που εισέρχονται στην Ένωση να τίθενται σε καραντίνα σε κατάλληλη εγκατάσταση και να υποβάλλονται σε δοκιμή και επεξεργασία μετά την είσοδό τους στην Ένωση.
                  
               
                     (12)
                  
                  
                     Οι τρίτες χώρες και τα εδάφη που έχουν εγκριθεί για την έκδοση πιστοποιητικών υγείας των ζώων για την είσοδο στην Ένωση φορτίων σαλαμανδρών θα πρέπει να περιορίζονται στα μέλη του OIE, που, κατ’ αυτό τον τρόπο, υποχρεούνται να τηρούν τα διεθνή πρότυπα για την έκδοση πιστοποιητικών υγείας των ζώων.
                  
               
                     (13)
                  
                  
                     Οι θεραπείες θα πρέπει να προσδιορίζονται και να είναι σύμφωνες με τα πρωτόκολλα που έχουν ήδη περιγραφεί στην επιστημονική βιβλιογραφία που έχει αξιολογηθεί από ομοτίμους, όπως επισημαίνεται από την επιστημονική και τεχνική βοήθεια της EFSA, ή με παρόμοια πρωτόκολλα.
                  
               
                     (14)
                  
                  
                     Τα φορτία σαλαμανδρών θα πρέπει να επιτρέπεται να εισέρχονται στην Ένωση από την αρμόδια αρχή του συνοριακού σταθμού ελέγχου άφιξης στην Ένωση μόνον εάν η εν λόγω αρχή λάβει βεβαίωση από το φυσικό ή νομικό πρόσωπο που είναι υπεύθυνο για την εγκατάσταση προορισμού η οποία να επιβεβαιώνει ότι τα φορτία θα γίνουν δεκτά.
                  
               
                     (15)
                  
                  
                     Τα μέτρα έκτακτης ανάγκης που προβλέπονται στην παρούσα απόφαση θα πρέπει να εφαρμοστούν από την ημερομηνία εφαρμογής του κανονισμού (ΕΕ) 2016/429 και θα πρέπει να επανεξεταστούν με βάση τη σοβαρότητα της επιδημιολογικής κατάστασης λόγω των νέων εξελίξεων και την υποβολή ετήσιων εκθέσεων από τις αρμόδιες αρχές των κρατών μελών.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            Η παρούσα απόφαση θεσπίζει μέτρα έκτακτης ανάγκης για τις μετακινήσεις φορτίων σαλαμανδρών μεταξύ κρατών μελών και την είσοδο των εν λόγω φορτίων στην Ένωση (10).
            Η παρούσα απόφαση δεν εφαρμόζεται στις μη εμπορικού χαρακτήρα μετακινήσεις σαλαμανδρών ως ζώων συντροφιάς.
         
         
            Άρθρο 2
            Ορισμοί
            Για τους σκοπούς της παρούσας απόφασης, ισχύουν οι ακόλουθοι ορισμοί:
            
                        α)
                     
                     
                        «σαλαμάνδρες»: όλα τα αμφίβια της τάξης Caudata·
                     
                  
                        β)
                     
                     
                        «Bsal»: λοίμωξη από τον μύκητα Batrachochytrium salamandrivorans (βασίλειο μυκήτων, συνομοταξία Chytridiomycota, τάξη Rhizophydiales)·
                     
                  
                        γ)
                     
                     
                        «κατάλληλη εγκατάσταση»: εγκαταστάσεις:
                        
                                    i)
                                 
                                 
                                    όπου οι σαλαμάνδρες φυλάσσονται σε καραντίνα πριν από την αποστολή τους σε άλλο κράτος μέλος ή μετά την είσοδό τους στην Ένωση όταν προορίζονται για την εσωτερική αγορά· και
                                 
                              
                                    ii)
                                 
                                 
                                    οι οποίες καταχωρίζονται από την αρμόδια αρχή πριν από την ημερομηνία έναρξης τυχόν περιόδου καραντίνας·
                                 
                              
                  
                        δ)
                     
                     
                        «κατάλληλη διαγνωστική δοκιμή»: μέθοδος ποσοτικής αλυσιδωτής αντίδρασης πολυμεράσης (qPCR) σε πραγματικό χρόνο με χρήση εκκινητών STerF και STerR ειδικών για συγκεκριμένο είδος, οι οποίοι ενισχύουν ένα τμήμα του DNA του Bsal μήκους 119 νουκλεοτιδίων.
                     
                  
         
            Άρθρο 3
            Απαιτήσεις υγείας των ζώων για τις μετακινήσεις φορτίων σαλαμανδρών μεταξύ κρατών μελών
            Τα κράτη μέλη απαγορεύουν την αποστολή φορτίων σαλαμανδρών σε άλλα κράτη μέλη, εκτός εάν τα εν λόγω φορτία συμμορφώνονται με τις ακόλουθες απαιτήσεις υγείας των ζώων:
            
                        α)
                     
                     
                        οι σαλαμάνδρες πρέπει να προέρχονται από πληθυσμό στον οποίο:
                        
                                    i)
                                 
                                 
                                    δεν υπάρχει θνησιμότητα με απροσδιόριστη αιτία·
                                 
                              
                                    ii)
                                 
                                 
                                    δεν υπάρχει θνησιμότητα λόγω Bsal·
                                 
                              
                                    iii)
                                 
                                 
                                    δεν υπάρχουν κλινικά συμπτώματα του Bsal, ιδίως βλάβες του δέρματος και έλκη·
                                 
                              
                  
                        β)
                     
                     
                        οι σαλαμάνδρες δεν πρέπει να παρουσιάζουν κλινικά συμπτώματα του Bsal· ειδικότερα δε, δεν πρέπει να παρουσιάζουν βλάβες του δέρματος ή έλκη κατά την εξέταση από τον επίσημο κτηνίατρο· η εξέταση αυτή πρέπει να διενεργείται εντός 48 ωρών πριν από τον χρόνο αποστολής του φορτίου προς το κράτος μέλος προορισμού·
                     
                  
                        γ)
                     
                     
                        το φορτίο πρέπει να αποτελείται από σαλαμάνδρες που πληρούν τουλάχιστον ένα από τα ακόλουθα σύνολα απαιτήσεων:
                        
                                    i)
                                 
                                 
                                    πρέπει να έχουν υποβληθεί σε καραντίνα σε κατάλληλη εγκατάσταση για περίοδο τουλάχιστον έξι εβδομάδων αμέσως πριν από την ημερομηνία έκδοσης του πιστοποιητικού υγείας των ζώων σύμφωνα με το υπόδειγμα που παρατίθεται στο μέρος Α του παραρτήματος Ι· επιπλέον, επιχρίσματα δέρματος από τις σαλαμάνδρες του φορτίου πρέπει να έχουν υποβληθεί σε δοκιμή για Bsal με αρνητικά αποτελέσματα κατά την πέμπτη εβδομάδα της περιόδου καραντίνας με την κατάλληλη διαγνωστική δοκιμή, σύμφωνα με τα μεγέθη δείγματος που αναφέρονται στο σημείο 1 στοιχείο α) του παραρτήματος ΙΙΙ· ή
                                 
                              
                                    ii)
                                 
                                 
                                    πρέπει να έχουν υποβληθεί σε θεραπεία κατά του Bsal με τρόπο που να ικανοποιεί την αρμόδια αρχή, σύμφωνα με τον πίνακα αναφοράς που παρατίθεται στο σημείο 1 στοιχείο β) του παραρτήματος III· ή
                                 
                              
                                    iii)
                                 
                                 
                                    πρέπει να προέρχονται από εγκατάσταση υπό περιορισμό και να προορίζονται για άλλη εγκατάσταση υπό περιορισμό· ή
                                 
                              
                                    iv)
                                 
                                 
                                    πρέπει να έχουν εισέλθει στην Ένωση από τρίτη χώρα, να έχουν υποβληθεί σε καραντίνα σε κατάλληλη εγκατάσταση προορισμού σύμφωνα με το άρθρο 6 και να έχουν απομονωθεί από άλλες σαλαμάνδρες μεταξύ του τέλους της εν λόγω περιόδου καραντίνας και της έκδοσης του πιστοποιητικού υγείας των ζώων που αναφέρεται στο στοιχείο δ)·
                                 
                              
                  
                        δ)
                     
                     
                        τα φορτία πρέπει να συνοδεύονται από πιστοποιητικό υγείας των ζώων το οποίο συντάσσεται σύμφωνα με το υπόδειγμα πιστοποιητικού υγείας των ζώων που παρατίθεται στο μέρος Α του παραρτήματος I.
                     
                  
         
            Άρθρο 4
            Απαιτήσεις υγείας των ζώων για την είσοδο στην Ένωση φορτίων σαλαμανδρών
            Η αρμόδια αρχή στον συνοριακό σταθμό ελέγχου άφιξης στην Ένωση επιτρέπει την είσοδο στην Ένωση φορτίων σαλαμανδρών από τρίτες χώρες και εδάφη, τα οποία παρουσιάζονται για τον σκοπό των επίσημων ελέγχων, όπως προβλέπεται στο άρθρο 47 παράγραφος 1 του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου (11), μόνον εάν το αποτέλεσμα των εν λόγω επίσημων ελέγχων στον συνοριακό σταθμό ελέγχου είναι ευνοϊκό και τα εν λόγω φορτία συμμορφώνονται με τις ακόλουθες απαιτήσεις:
            
                        α)
                     
                     
                        πρέπει να προέρχονται από τρίτη χώρα ή έδαφος καταγωγής που είναι μέλος του Παγκόσμιου Οργανισμού για την Υγεία των Ζώων (OIE)·
                     
                  
                        β)
                     
                     
                        οι σαλαμάνδρες στο φορτίο δεν πρέπει να παρουσιάζουν κλινικά συμπτώματα Bsal· ειδικότερα δε, δεν πρέπει να υπάρχουν ενδείξεις βλάβης του δέρματος ή έλκη κατά την εξέταση από τον επίσημο κτηνίατρο για τον σκοπό της έκδοσης του πιστοποιητικού υγείας των ζώων που αναφέρεται στο στοιχείο δ)· επιπλέον, η εν λόγω κλινική εξέταση πρέπει να έχει πραγματοποιηθεί εντός 48 ωρών πριν από τον χρόνο φόρτωσης του φορτίου για αποστολή στην Ένωση·
                     
                  
                        γ)
                     
                     
                        πριν από την έκδοση του πιστοποιητικού υγείας των ζώων που αναφέρεται στο στοιχείο δ), η επιδημιολογική μονάδα που περιλαμβάνει τις σαλαμάνδρες του φορτίου πρέπει να έχει απομονωθεί από άλλες σαλαμάνδρες, το αργότερο κατά τη στιγμή της κλινικής εξέτασης για τον σκοπό της έκδοσης του πιστοποιητικού υγείας των ζώων που αναφέρεται στο στοιχείο δ) και οι σαλαμάνδρες δεν πρέπει να έχουν έλθει σε επαφή με άλλες σαλαμάνδρες έκτοτε·
                     
                  
                        δ)
                     
                     
                        πρέπει να συνοδεύονται από πιστοποιητικό υγείας των ζώων το οποίο συντάσσεται σύμφωνα με το υπόδειγμα πιστοποιητικού που παρατίθεται στο μέρος Β του παραρτήματος Ι.
                     
                  
         
            Άρθρο 5
            Βεβαίωση αποδοχής όσον αφορά την εγκατάσταση προορισμού
            Τα κράτη μέλη διασφαλίζουν ότι, όταν φορτία σαλαμανδρών προορίζονται για την εσωτερική αγορά, ο υπεύθυνος επιχείρησης που έχει την ευθύνη για το φορτίο πρέπει να παρέχει γραπτή βεβαίωση σε μία από τις επίσημες γλώσσες του κράτους μέλους του συνοριακού σταθμού ελέγχου, υπογεγραμμένη από το φυσικό ή νομικό πρόσωπο που είναι υπεύθυνο για κατάλληλη εγκατάσταση προορισμού ή για εγκατάσταση υπό περιορισμό, στην οποία να αναφέρονται τα ακόλουθα:
            
                        α)
                     
                     
                        η επωνυμία, η διεύθυνση και ο αριθμός μητρώου της εγκατάστασης προορισμού ή ο αριθμός έγκρισης σε περίπτωση εγκατάστασης υπό περιορισμό·
                     
                  
                        β)
                     
                     
                        στην περίπτωση κατάλληλης εγκατάστασης προορισμού, ότι συμμορφώνεται με τις ελάχιστες προϋποθέσεις που ορίζονται στο παράρτημα II·
                     
                  
                        γ)
                     
                     
                        ότι το φορτίο σαλαμανδρών θα γίνει δεκτό για καραντίνα στην εγκατάσταση προορισμού ή στην εγκατάσταση υπό περιορισμό.
                     
                  
         
            Άρθρο 6
            Κανόνες καραντίνας για φορτία σαλαμανδρών που έχουν εισέλθει στην Ένωση και σε κατάλληλη εγκατάσταση προορισμού
            Τα κράτη μέλη διασφαλίζουν ότι:
            
                        α)
                     
                     
                        ο υπεύθυνος επιχείρησης διατηρεί το φορτίο σαλαμανδρών σε καραντίνα στην κατάλληλη εγκατάσταση προορισμού έως ότου ο επίσημος κτηνίατρος το απελευθερώσει από την εν λόγω εγκατάσταση·
                     
                  
                        β)
                     
                     
                        ο επίσημος κτηνίατρος επιθεωρεί τις συνθήκες καραντίνας στην κατάλληλη εγκατάσταση προορισμού για κάθε φορτίο σαλαμανδρών, συμπεριλαμβανομένων της εξέτασης των αρχείων θνησιμότητας και της κλινικής εξέτασης των σαλαμανδρών, ελέγχοντας ιδίως για βλάβες του δέρματος και έλκη·
                     
                  
                        γ)
                     
                     
                        ο επίσημος κτηνίατρος διενεργεί τις διαδικασίες εξέτασης, δειγματοληψίας, δοκιμών και θεραπείας για τον Bsal σύμφωνα με τις διαδικασίες που αναφέρονται στα σημεία 1 και 2 του παραρτήματος III·
                     
                  
                        δ)
                     
                     
                        ο επίσημος κτηνίατρος απελευθερώνει το φορτίο σαλαμανδρών από την εν λόγω εγκατάσταση μόνο με γραπτή άδεια:
                        
                                    i)
                                 
                                 
                                    στην περίπτωση δοκιμής, όπως αναφέρεται στο σημείο 1 στοιχείο α) του παραρτήματος III, υπό την προϋπόθεση ότι έχουν παρέλθει τουλάχιστον έξι εβδομάδες από την ημερομηνία έναρξης της περιόδου καραντίνας, και όχι πριν από την παραλαβή των αρνητικών αποτελεσμάτων της δοκιμής, ανάλογα με το ποια ημερομηνία είναι μεταγενέστερη· ή
                                 
                              
                                    ii)
                                 
                                 
                                    στην περίπτωση θεραπείας όπως αναφέρεται στο σημείο 1 στοιχείο β) του παραρτήματος III, μόνο μετά την ικανοποιητική ολοκλήρωση της εν λόγω θεραπείας.
                                 
                              
                  
         
            Άρθρο 7
            Μέτρα που πρέπει να λαμβάνονται σε περίπτωση εστίας Bsal σε κατάλληλη εγκατάσταση προορισμού
            
               1.   Η αρμόδια αρχή διασφαλίζει ότι, σε περίπτωση εστίας Bsal σε επιδημιολογική μονάδα, λαμβάνονται τα ακόλουθα μέτρα από την κατάλληλη εγκατάσταση προορισμού:
               
                           α)
                        
                        
                           όλες οι σαλαμάνδρες στην ίδια επιδημιολογική μονάδα είτε:
                           
                                       i)
                                    
                                    
                                       υποβάλλονται σε θεραπεία κατά του Bsal με τρόπο που να ικανοποιεί την αρμόδια αρχή σύμφωνα με το σημείο 3 του παραρτήματος III· είτε
                                    
                                 
                                       ii)
                                    
                                    
                                       θανατώνονται και απορρίπτονται ως ζωικά υποπροϊόντα που αναφέρονται στο άρθρο 8 στοιχείο α) σημείο iii) του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (12) σύμφωνα με το άρθρο 12 του εν λόγω κανονισμού·
                                    
                                 
                     
                           β)
                        
                        
                           μετά την ολοκλήρωση των μέτρων που αναφέρονται στο στοιχείο α), ο χώρος της κατάλληλης εγκατάστασης προορισμού όπου βρισκόταν η επιδημιολογική μονάδα καθαρίζεται και απολυμαίνεται με τρόπο που να ικανοποιεί την αρμόδια αρχή.
                        
                     
            
               2.   Η αρμόδια αρχή μπορεί να απαιτήσει τη διενέργεια δοκιμών επί των σαλαμανδρών που υποβλήθηκαν σε θεραπεία, προκειμένου να επαληθεύσει την αποτελεσματικότητα της θεραπείας που αναφέρεται στην παράγραφο 1 στοιχείο α) περίπτωση i), και μπορεί να απαιτήσει επανάληψη των θεραπειών, κατά περίπτωση, για την πρόληψη της εξάπλωσης του Bsal.
            
         
         
            Άρθρο 8
            Απαιτήσεις ετήσιας υποβολής εκθέσεων
            Το αργότερο μέχρι τις 30 Ιουνίου κάθε έτους, τα κράτη μέλη τα οποία χειρίστηκαν φορτία σαλαμανδρών κατά το προηγούμενο έτος υποβάλλουν στην Επιτροπή τις ακόλουθες πληροφορίες σχετικά με το προηγούμενο έτος, κάνοντας διάκριση μεταξύ των πληροφοριών που σχετίζονται με τις μετακινήσεις των εν λόγω φορτίων μεταξύ κρατών μελών και της εισόδου στην Ένωση των εν λόγω φορτίων σαλαμανδρών:
            
                        α)
                     
                     
                        τον αριθμό των επιδημιολογικών μονάδων με εστία Bsal·
                     
                  
                        β)
                     
                     
                        τον αριθμό των επιδημιολογικών μονάδων που υποβλήθηκαν σε θεραπεία χωρίς εστία Bsal·
                     
                  
                        γ)
                     
                     
                        κάθε περαιτέρω πληροφορία που θεωρούν χρήσιμη για τη δοκιμή, την επεξεργασία ή τον χειρισμό φορτίων σαλαμανδρών και την εφαρμογή της παρούσας απόφασης.
                     
                  
         
            Άρθρο 9
            Εφαρμογή
            Η παρούσα απόφαση εφαρμόζεται από τις 21 Απριλίου 2021 έως τις 31 Δεκεμβρίου 2022.
         
         
            Άρθρο 10
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 22 Φεβρουαρίου 2021.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 84 της 31.3.2016, σ. 1.
         
            (2)  http://bsaleurope.com/european-distribution/
         
            (3)  Εκτελεστική απόφαση (ΕΕ) 2018/320 της Επιτροπής, της 28ης Φεβρουαρίου 2018, σχετικά με ορισμένα μέτρα υγειονομικού ελέγχου για το ενδοενωσιακό εμπόριο σαλαμάνδρας και την εισαγωγή στην Ένωση των εν λόγω ζώων σε σχέση με τον μύκητα Batrachochytrium salamandrivorans (ΕΕ L 62 της 5.3.2018, σ. 18).
         
            (4)  Εκτελεστική απόφαση (ΕΕ) 2019/1998 της Επιτροπής, της 28ης Νοεμβρίου 2019, για την τροποποίηση της εκτελεστικής απόφασης (ΕΕ) 2018/320 όσον αφορά την περίοδο εφαρμογής των μέτρων υγειονομικού ελέγχου για τις σαλαμάνδρες σχετικά με τον μύκητα Batrachochytrium salamandrivorans (ΕΕ L 310 της 2.12.2019, σ. 35).
         
            (5)  EFSA Journal 2017· 15(11):5071.
         
            (6)  EFSA Journal 2017· 15(2):4739.
         
            (7)  http://bsaleurope.com/scientific-publications/
         
            (8)  Εκτελεστικός κανονισμός (ΕΕ) 2018/1882 της Επιτροπής, της 3ης Δεκεμβρίου 2018, για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων (ΕΕ L 308 της 4.12.2018, σ. 21).
         
            (9)  Κανονισμός (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (ΕΕ L 178 της 28.6.2013, σ. 1).
         
            (10)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς της παρούσας απόφασης οι αναφορές στην «Ένωση» περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.
         
            (11)  Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
         
            (12)  Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (ΕΕ L 300 της 14.11.2009, σ. 1).
      
      
         
            ΠΑΡΑΡΤΗΜΑ I
            ΜΕΡΟΣ A
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ
            
            
               για την κυκλοφορία σαλαμανδρών μεταξύ κρατών μελών
            
            
               
            
               
            
               
            ΜΕΡΟΣ Β
            
               ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΥΓΕΙΑΣ ΤΩΝ ΖΩΩΝ
            
            
               για την είσοδο σαλαμανδρών στην Ένωση
            
            
               
            
               
         
      
      
         
            ΠΑΡΑΡΤΗΜΑ II
            
               ΕΛΑΧΙΣΤΕΣ ΠΡΟΫΠΟΘΕΣΕΙΣ ΤΩΝ ΚΑΤΑΛΛΗΛΩΝ ΕΓΚΑΤΑΣΤΑΣΕΩΝ ΠΡΟΟΡΙΣΜΟΥ
            
            
                        1)
                     
                     
                        Η κατάλληλη εγκατάσταση προορισμού:
                        
                                    α)
                                 
                                 
                                    διαθέτει σύστημα που εξασφαλίζει τη δέουσα επιτήρηση των σαλαμανδρών·
                                 
                              
                                    β)
                                 
                                 
                                    τελεί υπό τον έλεγχο της αρμόδιας αρχής·
                                 
                              
                                    γ)
                                 
                                 
                                    καθαρίζεται και απολυμαίνεται σύμφωνα με τις οδηγίες της αρμόδιας αρχής.
                                 
                              
                  
                        2)
                     
                     
                        Ο υπεύθυνος επιχείρησης της κατάλληλης εγκατάστασης διασφαλίζει ότι:
                        
                                    α)
                                 
                                 
                                    πραγματοποιείται καθαρισμός και απολύμανση δεξαμενών, κλωβών, εξοπλισμού, μέσων μεταφοράς ή άλλων δυνητικά μικροβιοφόρων δοχείων που χρησιμοποιούνται για τη μεταφορά των σαλαμανδρών εκτός εάν αυτά καταστρέφονται, με τρόπο που αποτρέπει την εξάπλωση του Bsal.
                                 
                              
                                    β)
                                 
                                 
                                    τα απόβλητα και τα λύματα συλλέγονται τακτικά, αποθηκεύονται και στη συνέχεια υποβάλλονται σε επεξεργασία κατά τρόπο ώστε να αποφεύγεται η εξάπλωση του Bsal.
                                 
                              
                                    γ)
                                 
                                 
                                    οι αποθνήσκουσες σε καραντίνα σαλαμάνδρες εξετάζονται σε εργαστήριο που ορίζεται από την αρμόδια αρχή.
                                 
                              
                                    δ)
                                 
                                 
                                    οι απαραίτητες δοκιμές και θεραπείες σαλαμανδρών πραγματοποιούνται κατόπιν διαβούλευσης και υπό τον έλεγχο της αρμόδιας αρχής.
                                 
                              
                  
                        3)
                     
                     
                        Ο υπεύθυνος επιχείρησης των κατάλληλων εγκαταστάσεων προορισμού ενημερώνει την αρμόδια αρχή για κάθε νόσο και θάνατο σαλαμανδρών κατά την περίοδο της καραντίνας.
                     
                  
                        4)
                     
                     
                        Ο υπεύθυνος επιχείρησης των κατάλληλων εγκαταστάσεων προορισμού τηρεί αρχείο με:
                        
                                    α)
                                 
                                 
                                    την ημερομηνία, τον αριθμό και τα είδη των εισερχόμενων και εξερχόμενων από την κατάλληλη εγκατάσταση προορισμού σαλαμανδρών για κάθε φορτίο·
                                 
                              
                                    β)
                                 
                                 
                                    αντίγραφα των πιστοποιητικών υγείας των ζώων και των κοινών κτηνιατρικών εγγράφων εισόδου που συνοδεύουν τα φορτία σαλαμανδρών·
                                 
                              
                                    γ)
                                 
                                 
                                    περιστατικά όλων των ασθενειών και αριθμό θανάτων σε ημερήσια βάση·
                                 
                              
                                    δ)
                                 
                                 
                                    τις ημερομηνίες και τα αποτελέσματα των δοκιμών·
                                 
                              
                                    ε)
                                 
                                 
                                    τα είδη και τις ημερομηνίες θεραπείας και τον αριθμό των σαλαμανδρών που υποβάλλονται σε αυτή.
                                 
                              
                  
      
      
         
            ΠΑΡΑΡΤΗΜΑ III
            
               ΔΙΑΔΙΚΑΣΙΕΣ ΕΞΕΤΑΣΗΣ, ΔΕΙΓΜΑΤΟΛΗΨΙΑΣ, ΔΟΚΙΜΩΝ ΚΑΙ ΘΕΡΑΠΕΙΑΣ ΓΙΑ ΤΟΝ BSAL
            
            
                        1)
                     
                     
                        Κατά τη διάρκεια της καραντίνας, οι σαλαμάνδρες υποβάλλονται στις ακόλουθες διαδικασίες:
                        
                                    α)
                                 
                                 
                                    Πρέπει να πραγματοποιηθούν εξετάσεις σε επιχρίσματα δέρματος σαλαμανδρών σε καραντίνα υπό τον έλεγχο της αρμόδιας αρχής και με τις κατάλληλες διαγνωστικές δοκιμές κατά τη διάρκεια της πέμπτης εβδομάδας μετά την ημερομηνία εισόδου τους στην κατάλληλη εγκατάσταση, σύμφωνα με τα μεγέθη δείγματος που ορίζονται στον πίνακα αναφοράς, εκτός εάν ο υπεύθυνος επιχείρησης επιλέξει τη θεραπεία σύμφωνα με το στοιχείο β).
                                    Πίνακας αναφοράς (1):
                                    
                                                Μέγεθος της επιδημιολογικής μονάδας
                                             
                                             
                                                62 ή λιγότερα
                                             
                                             
                                                186
                                             
                                             
                                                200
                                             
                                             
                                                250
                                             
                                             
                                                300
                                             
                                             
                                                350
                                             
                                             
                                                400
                                             
                                             
                                                450
                                             
                                          
                                                Μέγεθος του δείγματος
                                             
                                             
                                                όλες
                                             
                                             
                                                96
                                             
                                             
                                                98
                                             
                                             
                                                102
                                             
                                             
                                                106
                                             
                                             
                                                108
                                             
                                             
                                                110
                                             
                                             
                                                111
                                             
                                          
                              
                                    β)
                                 
                                 
                                    Εάν ο υπεύθυνος επιχείρησης επιλέξει μία από τις θεραπείες που απαριθμούνται στο σημείο 3, όλες οι σαλαμάνδρες του φορτίου πρέπει να υποβάλλονται σε θεραπεία κατά του Bsal υπό τον έλεγχο του επίσημου κτηνιάτρου κατά τρόπο ικανοποιητικό για την αρμόδια αρχή.
                                 
                              
                                    γ)
                                 
                                 
                                    Στις περιπτώσεις που αναφέρονται στο στοιχείο β), ο επίσημος κτηνίατρος δύναται να απαιτήσει αντιπροσωπευτικό δείγμα της επιδημιολογικής μονάδας προς ανάλυση με την κατάλληλη διαγνωστική δοκιμή πριν από τη θεραπεία για την παρακολούθηση της ύπαρξης Bsal ή μετά τη θεραπεία για την επαλήθευση της απουσίας Bsal. Στην περίπτωση αυτή, μπορεί να γίνει συνένωση δειγμάτων επιχρισμάτων δέρματος από έως τέσσερα ζώα.
                                 
                              
                                    δ)
                                 
                                 
                                    Επιχρίσματα δέρματος από όλες τις νεκρές ή νοσούσες σαλαμάνδρες, ιδίως σε άτομα με βλάβες του δέρματος, πρέπει να εξεταστούν υπό τον έλεγχο του επίσημου κτηνιάτρου με την κατάλληλη διαγνωστική δοκιμή κατά τη στιγμή που παρουσιάζουν βλάβες ή άλλα κλινικά συμπτώματα ή κατά τον χρόνο του θανάτου, όποιο από τα δύο συμβεί νωρίτερα.
                                 
                              
                                    α)
                                 
                                 
                                    Όλες οι σαλαμάνδρες που πεθαίνουν στην κατάλληλη εγκατάσταση πρέπει να υποβάλλονται σε μεταθανάτια εξέταση υπό τον έλεγχο του επίσημου κτηνιάτρου, ιδίως για να ελεγχθούν για ενδείξεις Bsal και για να επιβεβαιωθεί ή να αποκλειστεί ο Bsal ως αιτία θανάτου, στο μέτρο του δυνατού.
                                 
                              
                  
                        2)
                     
                     
                        Όλες οι δοκιμές των λαμβανομένων δειγμάτων και η μεταθανάτια εξέταση κατά την περίοδο της καραντίνας διενεργούνται σε εργαστήρια που υποδεικνύονται από την αρμόδια αρχή.
                     
                  
                        3)
                     
                     
                        Οι κατωτέρω θεραπείες θεωρούνται ικανοποιητικές:
                        
                                    α)
                                 
                                 
                                    διατήρηση των σαλαμανδρών σε θερμοκρασία τουλάχιστον 25 °C για τουλάχιστον 12 ημέρες·
                                 
                              
                                    β)
                                 
                                 
                                    διατήρηση των σαλαμανδρών σε θερμοκρασία τουλάχιστον 20 °C επί τουλάχιστον 10 ημέρες σε συνδυασμό με εμβάπτιση σε λουτρό πολυμυξίνης E (2 000 IU/ml) για 10 λεπτά, δύο φορές ημερησίως και, στη συνέχεια, εφαρμογής βορικοναζόλης με ψεκασμό (12,5 μg/ml)·
                                 
                              
                                    γ)
                                 
                                 
                                    οποιαδήποτε άλλη θεραπεία με συγκρίσιμα αποτελέσματα ως προς την εξάλειψη του Bsal όπως αναφέρεται σε άρθρο με αξιολόγηση από ομοτίμους που έχει δημοσιευτεί σε επιστημονικό περιοδικό.
                                 
                              
                  
               (1)  Υποτίθεται επιπολασμός Bsal 3 % στην επιδημιολογική μονάδα και διασφαλίζεται ανίχνευσή του με επίπεδο εμπιστοσύνης 95 %, με την ευαισθησία της κατάλληλης διαγνωστικής δοκιμής να υπολογίζεται σε 80 %.